Bølge af nye restauranter i Aalborg: Her er de hotte steder du skal kende

3. aug 2016, kl. 16:08 Skrevet af: Michael Qureshi

Dalle Valle i København Foto: cafedallevalle.dk

Aalborg udvikler sig eksplosivt på den gastronomiske front.

Det har de seneste måneder nærmest været svært at følge med i tempoet af nye spisesteder, der enten er åbnet eller har meldt deres snarlige ankomst.

Søndag landede Brdr. Price på C.W. Obels Plads til en storstilet åbningsreception med enorm interesse fra både Aalborg og resten af Nordjylland.

Men der er adskillige andre spisesteder, som er værd at tjekke ud eller holde øje med åbningsdatoen på.

Derfor har vi med denne mini-guide forsøgt at danne et overblik. Vi har redaktionelt udvalgt de nye spisesteder, som vi vurderer, er de hotteste nye i byen.

Tabu

Det var noget af en overraskelse, at Restaurant Tabu drejede nøglen om i maj. Forinden var den blandt andet kåret til Aalborgs bedste restaurant i anerkendte White Guide. Men heldigvis tror top-kokken Michael ”Miv” Pedersen på projektet og har overtaget restauranten, som han genåbner snart. I forvejen er Miv en del af succesfulde CanBlau.

Hvor: Vesterå 5

Hvornår: 1. September

Læs mere:

Stjernekok fra CANBlau overrasker: Genåbner Tabu i Aalborg

Nam Social & Dining

Den dygtige kok Kim Jeppesen var faktisk med til at starte Tabu op og lægge niveauet. Han var dog ikke en del af ejerkredsen til sidst, og nu forsøger han sig solo. Nam Social Dining & Drink bliver en lille intim restaurant med en take away afdeling med fokus den lækre mad og de gode råvarer. Maden bliver en kombination af det nordiske og asiatiske køkken. Kim har en dansk mor og en vietnamesisk far.

Hvor: Vesterbro 74

Hvornår: 1. September

Læs mere:

Endnu en top-kok går solo i Aalborg: Tabu-medejer åbner ny restaurant

Wokkeriet

Et spændende koncept rammer Aalborg. Wokkeriet er en del af Hot Wok-kæden, som sælger køkkenredskaber til den perfekte wok-oplevelse i hjemmet. Det nye spisested er rykket ind i lokalerne på den tidligere Restaurant Hos Boldt, og holder åbent torsdag, fredag og lørdag hver uge. Det specielle er, at når du har bestilt maden, kan du komme på klos hold af kokken og se din mad blive tilberedt og få inspiration.

De øvrige dage i ugen kan man booke Wokkeriet til kurser, events og arrangementer.

Hvor: Ved Stranden 7

Hvornår: 11. August

Læs mere

Nyt koncept rammer Aalborg: Her kan du se wok-kokken lave din mad

Brdr. Price

Halløj for en entré de populære madbrødre James og Adam har gjort i Aalborg. Det bliver den første by uden for København, hvor de åbner et spisested. Deres fjerde restaurant er rykket ind i MEATs tidligere lokaler, og Brdr. Price konceptet passer perfekt til nordjyderne. Det er mad inspireret af det franske og italienske køkken og ikke mindst som far og mor lavede det i gamle dage. Rigeligt med sovs og smør, og det vi tror, bliver kåret til byens bedste pommes frites.

|Hvor: C.W. Obels Plads 16

Hvornår: Åbnet

Læs mere

Brdr. Price begejstret for varm velkomst: Derfor er vi vilde med Aalborg

Dalle Valle

Der kommer til at ske ting og sager i Friis Shoppingcenter fremadrettet. Første store spadeskridt bliver den kendte restaurantkæde Dalle Valle, der åbner en enorm 700 kvadratmeter restaurant i stueetagen. Der bliver også udeservering i de lunere måneder af året. Dalle Valle har afdelinger flere steder i København, på Sjælland og i Aarhus. Nu er turen heldigvis kommet til Aalborg, hvor især deres buffet er populær og prisniveauet er spiseligt.

Hvor: Friis Shoppingcenter

Hvornår: Efterår 2016 – åbning ikke offentliggjort

Læs mere

Kendt restaurantkæde åbner i Friis: Så enorm bliver den

Landmad

Kan man rykke gårdbutikken ind i midtbyen og få succes? Svaret er et stort rungende ja. Landmad.dk konceptet holder, hvor Aalborg-cafeen og butikken var den syvende i rækken. Vi sendte Gastromand ind forleden for at teste madniveauet, og de taler stadig om Godsejerens Burger. Der er value for money inde på Landmad, der også har en spændende butik tilhørende spisestedet.

Hvor: Vesterå 5

Hvornår: Åbnet

Læs mere

Gastromand anmelder: Bravo Landmad – det her holder hele vejen

Caspars

Et sundt fast food alternativ er altid velkommen i Aalborg. Det er den tidligere medejer af tøjbutikkerne Richard og Butler Caspar Sloth Thomsen, som er hoppet over i en helt anden boldgade. Han går selv op i sundhed og træning, så derfor vil han overføre det videre til aalborgenserne. Gode salater og lækre toast er konceptet, som Gastromand også har besøgt.

Hvor: Algade 55

Hvornår Åbnet

Læs mere

Gastromand anmelder nyt hot sted i Aalborg: Caspars har potentiale

Peace Take Away

Det er en af Aalborgs mest populære caféer, og nu udvider Anne Kønig så med take away. Lokalerne tilstødende Peace blev ledige, og det var en mulighed, som man ikke ville slippe ud af hænderne. Take Away-delen kommer til at læne sig helt op af det i forvejen populære mad i cafe-delen. Der bliver tapas-boxe og sandwich både til frokost og aften.

Hvor: Boulevarden 4

Hvornår: Efteråret

Læs mere

Nyheden fik Facebook til at gløde: Derfor åbner Peace nu Take Away

We Do Burgers

Man må endelig ikke glemme Aalborgs bedste rigtige burgerjoint, som åbnede for to måneder siden. We Do Burgers laver burgere, der rammer plet og pomfritterne får stor ros med på vejen. Vi havde blandt andet Gastromand en tur forbi, og de var overvældet over, hvor godt konceptet ramte plet.

Hvor: Sankelmarksgade 9A

Hvornår: Åbnet

Gastromand anmelder We Do Burgers: Det har Aalborg manglet